Knud Erik Hansen (SF), 2001-04-25:
Det er ikke kun i Danmark, at indvandring og flygtninge er et væsentligt emne, det er et af de store spørgsmål i EU og i de andre lande, og det bliver også en af de vigtige opgaver, som EU skal tage sig af på forskellig vis.
EU startede sin flygtninge- og indvandrerpolitik med en række initiativer, der har berettiget EU til betegnelsen Fort Europa.
Det har først og fremmest bestået i at lukke Europas grænser, så det bliver svært at komme ind i EU som asylansøger, og det har man gjort så meget, at UNHCR er begyndt at udtrykke betænkeligheder ved den politik, som EU fører.
Det nye, og det er så grunden til, at vi diskuterer sagen i dag, er, at EU også er begyndt at interessere sig for, hvorledes man behandler asylansøgere og indvandrere, der kommer ind i landene.
Det centrale indhold i det direktivforslag, der er på vej,
er at sikre asylansøgere og tredjelandes statsborgere nogle minimumsrettigheder, og det er vigtigt af to grunde: For det første betyder et fravær af disse fælles minimumsrettigheder, at nogle lande kan og nok også vil spekulere i dårlige forhold for asylansøgere og tredjelandes statsborgere og derved håbe, at det kan mindske antallet af personer, der vil søge ind i landene.
Det vil for os at se skabe en helt uværdig konkurrence landene imellem i EU.
Som udspillet ligger nu, betyder det minimumsregler for retssikkerheden og for Danmark bl.a., at det skal være muligt at anke et afslag på asyl til en domstol.
Det betyder, at tredjelandes statsborgere efter 1 år kan få familiesammenføring.
For Danmark har det ikke den store betydning i tal.
Det ville sidste år have betydet, at i 800 af de 12.000 familiesammenføringer ville ventetiden på familiesammenføring have været kortere.
Men det vil nok have stor betydning for dem, der bor her.
Det kan måske også komme til at betyde, at tredjelandes statsborgere kan få ret til at flytte rundt i Europa, når de har boet her i 5 år, på samme vilkår som statsborgere i EU, og det betyder grundlæggende, at de skal forsørge sig selv, men at de kan flytte rundt, og at de ikke kun kan bo i et land.
Det vil igen ikke betyde meget i tal, men for dem, der kan finde arbejde eller andre væsentlige grunde til at flytte, vil det være væsentligt, at de får denne rettighed.
Og vi synes, det er urimeligt, når folk har boet i et EU-land, at de ikke også får samme rettigheder som andre statsborgere i landene.
Der er også andre tunge emner på spil.
Der er i de forskellige lande meget forskellig praksis med hensyn til, hvorledes man behandler de facto-flygtninge, det vil sige dem, der ikke opfylder konventionens betingelser for flygtningestatus, men uanset det er forfulgte.
De får i de forskellige EU-lande meget forskellig status, og i nogle lande bliver de en slags andenrangs statsborgere.
Det er også på sigt uholdbart, og det kan også skabe konkurrence landene imellem. Det er klart, at man ikke endelig kan sige, om Danmark skal tilslutte sig indholdet af direktiverne.
Det er f.eks. også vigtigt at vide, om de her direktiver på sigt betyder, at reglerne for sociale sikringsordninger, der er vedtaget efter artikel 42, vil blive undermineret, og også om vores ret til at bestemme, hvem der skal have opholdstilladelse, og hvem vi skal forpligte i henhold til en opholdstilladelse, ikke bliver undermineret.
Det får vi at se, men det er jo ikke det, der er reelt er på vej endnu.
Det har været lidt forunderligt at se - det har det også i den debat, vi har haft her - de politiske reaktioner på direktivforslagene.
En del partier, der næsten ved hvert åndedræt får fremstødt, at forbeholdene skal afskaffes, ja, de er pludselig blevet glade for forbeholdene.
Det retlige forbehold har for os - og det er jo også det, det har som indhold - det væsentlige indhold, at EU jo ikke kan påtvinge os bestemmelserne, men det giver os mulighed for at indgå mellemstatslige aftaler med EU, og det bør Danmark efter vores mening gøre i disse sager, fordi vi mener, at det er en vigtig opgave, som EU skal løse i fællesskab.
Jeg skal derfor foreslå følgende: Forslag til vedtagelse